
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea, în numele Uniunii, a Acordului dintre Uniunea Europeană și Regatul Norvegiei privind normele suplimentare referitoare la Instrumentul de sprijin financiar pentru managementul frontierelor și politica de vize, ca parte a Fondului de management integrat al frontierelor, pentru perioada 2021-2027
(12129/2023 – C9‑0002/2023 – 2023/0224(NLE))
(Procedura de aprobare)
Parlamentul European,
–	având în vedere proiectul de decizie a Consiliului (12129/2023),
–	având în vedere proiectul de acord între Uniunea Europeană și Regatul Norvegiei privind normele suplimentare referitoare la Instrumentul de sprijin financiar pentru managementul frontierelor și politica de vize, ca parte a Fondului de management integrat al frontierelor, pentru perioada 2021-2027 (12128/2023),
–	având în vedere cererea de aprobare prezentată de Consiliu în conformitate cu articolul 77 alineatul (2), articolul 218 alineatul (6) al doilea paragraf litera (a) și articolul 218 alineatul (7) din Tratatul privind funcționarea Uniunii Europene (C9‑0002/2023),
–	având în vedere articolul 105 alineatele (1) și (4) și articolul 114 alineatul (7) din Regulamentul său de procedură,
–	având în vedere recomandarea Comisiei pentru libertăți civile, justiție și afaceri interne (A9‑0000/2024),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Regatului Norvegiei.

Instrumentul de sprijin financiar pentru managementul frontierelor și politica de vize, ca parte a Fondului de management integrat al frontierelor, constituie un instrument specific în contextul acquis-ului Schengen, menit să asigure o gestionare europeană integrată solidă și eficace a frontierelor externe. Acesta facilitează trecerile autorizate ale frontierelor, prevenind și detectând în același timp imigrația ilegală și criminalitatea transfrontalieră, protejând astfel spațiul Schengen, în conformitate cu angajamentele statelor membre și ale țărilor asociate privind drepturile fundamentale, și sprijină punerea în aplicare uniformă și modernizarea politicii comune în domeniul vizelor, contribuind astfel la garantarea unui nivel ridicat de securitate în statele membre și în țările asociate.

Raportorul consideră, de asemenea, că, având în vedere natura specifică a acquis-ului Schengen și importanța aplicării sale uniforme pentru integritatea spațiului Schengen, toate normele aplicabile pentru gestionarea programelor ar trebui să se aplice în cazul Norvegiei în același mod ca în cazul statelor membre. Acest lucru asigură un nivel ridicat și uniform de control la frontierele externe.

Acordurile introduc mecanisme specifice care permit adaptări rapide ale acordului cu Norvegia în cazul unor modificări ale principalelor acte legislative ale Uniunii relevante pentru punerea în aplicare, cum ar fi Regulamentul financiar și Regulamentul privind dispozițiile comune. Acordul asigură, totodată, faptul că în cadrul evaluării la jumătatea perioadei a IMFV, se ține seama de participarea întârziată a țărilor asociate spațiului Schengen. El conține, de asemenea, o dispoziție privind Sistemul european de informații și de autorizare privind călătoriile (ETIAS). 

În ceea ce privește controalele bugetare și financiare, statele membre se supun unor obligații orizontale [de exemplu, competența Curții de Conturi, a Oficiului European de Luptă Antifraudă (OLAF), a EPPO și a Comisiei], care decurg fie direct din tratat, fie din legislația secundară a Uniunii, inclusiv din Regulamentul privind dispozițiile comune, astfel cum se menționează mai sus. Aceste obligații se aplică ipso facto statelor membre și, prin urmare, nu sunt prevăzute în Regulamentul IMFV. În consecință, aceste obligații trebuie extinse la Norvegia prin intermediul acordului care face obiectul prezentei propuneri.

În concluzie, raportorul consideră că este oportun să se încheie un acord care să stabilească normele suplimentare necesare pentru participarea Regatului Norvegiei la Instrumentul de sprijin financiar pentru managementul frontierelor și politica de vize („IMFV”), ca parte a Fondului de management integrat al frontierelor pentru perioada de programare 2021-2027, în conformitate cu articolul 7 alineatul (6) din Regulamentul (UE) 2021/1148 („Regulamentul IMFV”).

Având în vedere cele de mai sus, raportorul recomandă ca Parlamentul să aprobe proiectul de decizie a Consiliului și încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre.


image1.png




